CELEX: 32005D0324
Language: el
Date: 2004-12-15 00:00:00
Title: Διοικητική Επιτροπή των Ευρωπαϊκών Κοινοτήτων για την κοινωνική ασφάλιση των διακινούμενων εργαζομένων - Απόφαση αριθ. 200, της 15ης Δεκεμβρίου 2004, σχετικά με τις μεθόδους λειτουργίας και τη σύνθεση της τεχνικής επιτροπής για την ηλεκτρονική επεξεργασία δεδομένων της διοικητικής επιτροπής για την κοινωνική ασφάλιση των διακινούμενων εργαζομένωνΚείμενο που παρουσιάζει ενδιαφέρον για τον ΕΟΧ

23.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 104/42
            
         
      ΑΠΌΦΑΣΗ αριθ. 200
   της 15ης Δεκεμβρίου 2004
   σχετικά με τις μεθόδους λειτουργίας και τη σύνθεση της τεχνικής επιτροπής για την ηλεκτρονική επεξεργασία δεδομένων της διοικητικής επιτροπής για την κοινωνική ασφάλιση των διακινούμενων εργαζομένων
   (Κείμενο που παρουσιάζει ενδιαφέρον για τον ΕΟΧ)
   (2005/324/ΕΚ)
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,
   Έχοντας υπόψη:
   το άρθρο 81 στοιχείο δ) του κανονισμού (ΕΟΚ) αριθ. 1408/71 του Συμβουλίου (1), σύμφωνα με το οποίο η διοικητική επιτροπή προάγει και αναπτύσσει τη συνεργασία μεταξύ των κρατών μελών εκσυγχρονίζοντας τις διαδικασίες για την ανταλλαγή πληροφοριών, ιδιαίτερα προσαρμόζοντας τη ροή των πληροφοριών μεταξύ των φορέων με σκοπό την τηλεματική ανταλλαγή, λαμβάνοντας υπόψη την ανάπτυξη της ηλεκτρονικής επεξεργασίας δεδομένων σε κάθε κράτος μέλος με στόχο την επιτάχυνση χορήγησης των παροχών,
   το άρθρο 117γ παράγραφος 1 του κανονισμού (ΕΟΚ) αριθ. 574/72 του Συμβουλίου (2), σύμφωνα με το οποίο η διοικητική επιτροπή διαμορφώνει και καθορίζει τις μεθόδους λειτουργίας και τη σύνθεση της τεχνικής επιτροπής, η οποία σύμφωνα με τα άρθρα 117, 117α και 117β, συντάσσει εκθέσεις και διατυπώνει αιτιολογημένη γνώμη πριν από τη λήψη αποφάσεων,
   Λαμβάνοντας υπόψη τις συνέπειες για τη λειτουργία της τεχνικής επιτροπής λόγω της διεύρυνσης της Ευρωπαϊκής Ένωσης την 1η Μαΐου 2004,
   ΑΠΟΦΑΣΙΖΕΙ:
   Άρθρο 1
   1.   Η διοικητική επιτροπή για την κοινωνική ασφάλιση των διακινούμενων εργαζομένων συγκροτεί τεχνική επιτροπή για την ηλεκτρονική επεξεργασία δεδομένων όπως προβλέπεται στο άρθρο 117γ παράγραφος 1 του κανονισμού (ΕΟΚ) αριθ. 574/72, αποκαλούμενη στο εξής «τεχνική επιτροπή».
   2.   Η τεχνική επιτροπή έχει τα καθήκοντα που αναφέρονται στο άρθρο 117γ παράγραφος 2 του κανονισμού (ΕΟΚ) αριθ. 574/72.
   3.   Η εντολή όσον αφορά τα ειδικά καθήκοντα της τεχνικής επιτροπής ορίζεται από την διοικητική επιτροπή για την κοινωνική ασφάλιση των διακινούμενων εργαζομένων, η οποία μπορεί να τροποποιήσει την εντολή αυτή, ανάλογα με τις απαιτήσεις.
   Άρθρο 2
   Η τεχνική επιτροπή εγκρίνει τις εκθέσεις και τις αιτιολογημένες γνώμες της, όπου χρειάζεται, βάσει τεχνικών εγγράφων και μελετών. Μπορεί να ζητήσει από τις εθνικές αρχές κάθε πληροφορία την οποία κρίνει αναγκαία για την ορθή εκπλήρωση των καθηκόντων της.
   Άρθρο 3
   1.   Η τεχνική επιτροπή αποτελείται από δύο αντιπροσώπους κάθε κράτους μέλους, ένας από τους οποίους ορίζεται ως μόνιμο μέλος και ο άλλος ως αναπληρωτής. Τα ονόματα των αντιπροσώπων που ορίζονται από έκαστο κράτος μέλος θα κοινοποιούνται στον γενικό γραμματέα της διοικητικής επιτροπής από τον εκπρόσωπο της κυβέρνησης του κράτους μέλους που είναι μέλος της διοικητικής επιτροπής.
   2.   Οι εκθέσεις και οι αιτιολογημένες γνώμες εγκρίνονται με απλή πλειοψηφία του συνόλου των μελών της τεχνικής επιτροπής. Κάθε κράτος μέλος έχει μία ψήφο που την καταθέτει το μόνιμο μέλος και κατά την απουσία του ο αναπληρωτής του. Οι εκθέσεις ή οι αιτιολογημένες γνώμες της τεχνικής επιτροπής πρέπει να αναφέρουν κατά πόσο εγκρίθηκαν ομόφωνα ή με απλή πλειοψηφία. Πρέπει επίσης να αναφέρουν τα συμπεράσματα και τις επιφυλάξεις της μειοψηφίας που τυχόν υπάρχει.
   3.   Ο εκπρόσωπος της Επιτροπής των Ευρωπαϊκών Κοινοτήτων, ή το άτομο που ορίζει ο ίδιος, έχει συμβουλευτικές αρμοδιότητες στο πλαίσιο της τεχνικής επιτροπής.
   Άρθρο 4
   Καθήκοντα προέδρου της τεχνικής επιτροπής αναλαμβάνει ανά εξάμηνο είτε το μόνιμο μέλος ή άλλος διορισμένος υπάλληλος που ανήκει στο κράτος του οποίου ο αντιπρόσωπος στη διοικητική επιτροπή ασκεί την προεδρία της εν λόγω επιτροπής για την ίδια περίοδο. Ο πρόεδρος της τεχνικής επιτροπής παρουσιάζει έκθεση των δραστηριοτήτων της, αν το απαιτήσει ο πρόεδρος της διοικητικής επιτροπής.
   Άρθρο 5
   Η τεχνική επιτροπή μπορεί να συγκροτεί ομάδες εργασίας ad hoc για την εξέταση ειδικών θεμάτων. Η τεχνική επιτροπή καθορίζει τις ενέργειες που πρέπει να υλοποιηθούν από αυτές τις ομάδες, το χρονοδιάγραμμα ολοκλήρωσης των καθηκόντων τους και τις χρηματοδοτικές συνέπειες της δράσης της, στο πρόγραμμα εργασίας το οποίο αναφέρεται στο άρθρο 7.
   Άρθρο 6
   Η γραμματεία της διοικητικής επιτροπής προετοιμάζει και οργανώνει τις συνεδριάσεις της τεχνικής επιτροπής και συντάσσει τα πρακτικά.
   Άρθρο 7
   Η τεχνική επιτροπή υποβάλλει προς έγκριση στη διοικητική επιτροπή το αναλυτικό πρόγραμμα εργασίας της. Η τεχνική επιτροπή υποβάλλει επίσης ετησίως στη διοικητική επιτροπή έκθεση σχετικά με τις δραστηριότητές της και τα αποτελέσματα σε σχέση με το πρόγραμμα εργασίας, καθώς και τυχόν προτάσεις για την τροποποίησή του.
   Άρθρο 8
   Κάθε πρόταση δράσης της τεχνικής επιτροπής που συνεπάγεται δαπάνες που επιβαρύνουν την Επιτροπή των Ευρωπαϊκών Κοινοτήτων πρέπει να εγκριθεί από τον εκπρόσωπο του θεσμικού αυτού οργάνου.
   Άρθρο 9
   Οι γλώσσες της τεχνικής επιτροπής είναι οι ίδιες με εκείνες που αναγνωρίζονται ως επίσημες γλώσσες των κοινοτικών οργάνων σύμφωνα με το άρθρο 290 της συνθήκης για την ίδρυση της Ευρωπαϊκής Κοινότητας.
   Άρθρο 10
   Οι συμπληρωματικές διατάξεις που αναφέρονται στο συνημμένο παράρτημα εφαρμόζονται και για την τεχνική επιτροπή.
   Άρθρο 11
   Η παρούσα απόφαση αντικαθιστά την απόφαση αριθ. 169 της διοικητικής επιτροπής (3).
   Άρθρο 12
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Μαρτίου 2005.
   
      
         
            Ο πρόεδρος της διοικητικής επιτροπής
         
         C.-J. VAN DEN BERG
         
      
   
   
      (1)  ΕΕ L 149 της 5.7.1971, σ. 2· κανονισμός όπως τροποποιήθηκε τελευταία από τον κανονισμό (ΕΚ) αριθ. 631/2004 του Ευρωπαϊκού Κοινοβουλίου και του Συμβουλίου (ΕΕ L 100 της 6.4.2004, σ. 1).
   
      (2)  ΕΕ L 74 της 27.3.1972, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 631/2004.
   
      (3)  ΕΕ L 195 της 11.7.1998, σ. 46.
   
      ΠΑΡΑΡΤΗΜΑ
      ΣΥΜΠΛΗΡΩΜΑΤΙΚΕΣ ΔΙΑΤΑΞΕΙΣ ΓΙΑ ΤΗΝ ΤΕΧΝΙΚΗ ΕΠΙΤΡΟΠΗ
      1.   Συμμετοχή στις συνεδριάσεις
      
                  α)
               
               
                  Αν ο εν ενεργεία πρόεδρος κωλύεται να συμμετάσχει σε συνεδρίαση της τεχνικής επιτροπής, καθήκοντα προέδρου ασκεί ο αναπληρωτής του.
               
            
                  β)
               
               
                  Τα μέλη μπορούν να συνοδεύονται στις συνεδριάσεις της τεχνικής επιτροπής από έναν ή περισσότερους εμπειρογνώμονες, αν είναι αναγκαίο λόγω της φύσης των θεμάτων που πρόκειται να εξεταστούν. Κάθε αντιπροσωπεία δεν δύναται, κατά κανόνα, να περιλαμβάνει περισσότερα από τέσσερα άτομα.
               
            
                  γ)
               
               
                  Ο εκπρόσωπος της Επιτροπής των Ευρωπαϊκών Κοινοτήτων ή ένα μέλος της γραμματείας ή οποιοδήποτε άτομο που ορίζει η γενική γραμματεία της διοικητικής επιτροπής μπορεί να παρευρίσκεται σε κάθε συνεδρίαση της τεχνικής επιτροπής ή των ad hoc ομάδων εργασίας της. Στις συνεδριάσεις αυτές μπορούν επιπλέον να συμμετέχουν εκπρόσωποι άλλων γενικών διευθύνσεων της Επιτροπής των Ευρωπαϊκών Κοινοτήτων, εφόσον το προς συζήτηση θέμα τις αφορά.
               
            2.   Ψηφοφορία
      
                  α)
               
               
                  Όταν ένα μόνιμο μέλος της τεχνικής επιτροπής ασκεί καθήκοντα προέδρου, ψηφίζει αντ’ αυτού ο αναπληρωτής του.
               
            
                  β)
               
               
                  Κάθε μέλος που είναι παρόν κατά τη θέση μιας πρότασης σε ψηφοφορία αλλά απέχει της ψηφοφορίας, καλείται από τον πρόεδρο να καταστήσει γνωστά τα αίτια της αποχής του.
               
            
                  γ)
               
               
                  Εάν απέχει η πλειοψηφία των παρόντων μελών, η πρόταση που υποβάλλεται σε ψηφοφορία θεωρείται ότι δεν ελήφθη υπόψη.
               
            3.   Ημερήσια διάταξη
      
                  α)
               
               
                  Η προσωρινή ημερήσια διάταξη κάθε συνεδρίασης της τεχνικής επιτροπής ορίζεται από τη γραμματεία, σε συμφωνία με τον πρόεδρο της τεχνικής επιτροπής. Στην περίπτωση που είναι αναγκαίο, η γραμματεία μπορεί, πριν από την πρόταση εγγραφής ενός θέματος στην ημερήσια διάταξη, να ζητήσει από τις ενδιαφερόμενες αντιπροσωπείες να καταστήσουν εγγράφως γνωστή τη γνώμη τους σχετικά με το θέμα αυτό.
               
            
                  β)
               
               
                  Η προσωρινή ημερήσια διάταξη περιλαμβάνει, καταρχήν, τα θέματα για τα οποία έφθασε στη γραμματεία, τουλάχιστον 20 εργάσιμες ημέρες πριν από την έναρξη της συνεδρίασης, αίτηση εγγραφής η οποία υποβάλλεται από μέλος ή από τον εκπρόσωπο της Επιτροπής των Ευρωπαϊκών Κοινοτήτων και, ενδεχομένως, οι σχετικές σημειώσεις.
               
            
                  γ)
               
               
                  Η προσωρινή ημερήσια διάταξη αποστέλλεται στα μέλη της τεχνικής επιτροπής, στον εκπρόσωπο της Επιτροπής των Ευρωπαϊκών Κοινοτήτων και στα πρόσωπα που αναμένεται να συμμετάσχουν στη συνεδρίαση, τουλάχιστον δέκα εργάσιμες ημέρες πριν από την έναρξη της συνεδρίασης. Τα σχετικά έγγραφα αποστέλλονται μόλις είναι διαθέσιμα.
               
            
                  δ)
               
               
                  Κατά την έναρξη κάθε συνεδρίασης της τεχνικής επιτροπής εγκρίνεται η ημερήσια διάταξη. Απαιτείται ομοφωνία της τεχνικής επιτροπής για την εγγραφή στην ημερήσια διάταξη άλλου θέματος εκτός αυτών που περιλαμβάνονται στην προσωρινή ημερήσια διάταξη. Εκτός από επείγουσες περιπτώσεις, τα μέλη της τεχνικής επιτροπής μπορούν να επιφυλάσσονται ως προς την οριστική τους θέση μέχρι την επόμενη συνεδρίαση, όσον αφορά τα θέματα που είναι εγγεγραμμένα στην προσωρινή ημερήσια διάταξη, για τα οποία δεν έλαβαν τα σχετικά έγγραφα στη γλώσσα τους πέντε εργάσιμες ημέρες πριν από την έναρξη της συνεδρίασης.
               
            4.   Ομάδες εργασίας ad hoc
      
                  α)
               
               
                  Οι ομάδες εργασίας ad hoc τελούν υπό την προεδρία ενός εμπειρογνώμονα, που ορίζεται από τον πρόεδρο της τεχνικής επιτροπής με τη σύμφωνη γνώμη του εκπροσώπου της Επιτροπής των Ευρωπαϊκών Κοινοτήτων, ή, ελλείψει αυτού, ενός εμπειρογνώμονα από το κράτος του οποίου ο εκπρόσωπος ασκεί καθήκοντα προέδρου της διοικητικής επιτροπής.
               
            
                  β)
               
               
                  Ο πρόεδρος της ομάδας εργασίας ad hoc καλείται στη συνεδρίαση της τεχνικής επιτροπής, κατά τη διάρκεια της οποίας εξετάζεται η έκθεση της ομάδας.
               
            5.   Διοικητικά θέματα
      
                  α)
               
               
                  Ο πρόεδρος της τεχνικής επιτροπής μπορεί να δίνει στη γραμματεία της διοικητικής επιτροπής κάθε οδηγία για τη διεξαγωγή των συνεδριάσεων και την εκτέλεση των δραστηριοτήτων που ανάγονται στις αρμοδιότητες της τεχνικής επιτροπής.
               
            
                  β)
               
               
                  Η τεχνική επιτροπή συγκαλείται με επιστολή πρόσκλησης η οποία αποστέλλεται από τη γραμματεία, σε συμφωνία με τον πρόεδρο της τεχνικής επιτροπής, στα μέλη και στον εκπρόσωπο της Επιτροπής των Ευρωπαϊκών Κοινοτήτων δέκα εργάσιμες ημέρες πριν από τη συνεδρίαση.
               
            
                  γ)
               
               
                  Για κάθε συνεδρίαση τηρούνται πρακτικά τα οποία υποβάλλονται προς έγκριση καταρχήν κατά την επόμενη συνεδρίαση.